**Szentendre Város Önkormányzat Képviselő-testületének**

**23/2014. (IX.16.) önkormányzati rendelete**

**Szentendre Város Semmelweis Díjáról**

**(Egységes szerkezetben a 15/2019. (III.18.) önkormányzati rendelettel)**

Szentendre Város Önkormányzat Képviselő-testülete Magyarország Alaptörvénye, a helyi önkormányzatok alcím 32. cikk (1) bekezdés a) pontjában foglalt jogkörében és Magyarország helyi önkormányzatairól szóló 2011. évi CLXXXIX. törvény 8. § (2) bekezdésében kapott felhatalmazás alapján, Szentendre Város Semmelweis Díjáról az alábbi rendeletet alkotja:

**1. §**

(1)[[1]](#footnote-1) Szentendre Város Önkormányzat a Szentendre Város Egészségügyi Intézményei (a továbbiakban: Intézmény) költségvetési szerv kimagasló egészségügyi teljesítményt nyújtó egészségügyi dolgozóinak személyes megbecsülése, és további ösztönzése céljából Szentendre Város Semmelweis Díjat (a továbbiakban: díj) alapít.

(2) A díjazott az adományozásról okiratot kap és egyszeri 70 000 Ft összegű jutalomban részesül.

**2. §**

(1)[[2]](#footnote-2) A díj kizárólag Szentendre Város Egészségügyi Intézményeiben legalább 5 éve közalkalmazotti vagy egyéb jogviszonyban dolgozó munkatársa részére, egyéni teljesítmény elismeréseként adományozható.

(2) A díj megosztva vagy posztumusz nem adományozható.

**3. §**

(1) A díjat évente, első alkalommal 2015. évben a Képviselő-testület adományozza. A díjat a polgármester adja át, a július 1. napja előtti munkanapon.

(2) A díj adományozására az Intézmény vezetője és közalkalmazotti tanácsa tehet javaslatot a polgármesternél a tárgyév május hónapjának 15. napjáig.

(3) A díj adományozását a javaslattételre jogosultaknál bárki kezdeményezheti.

(4) Az írásban előterjesztett javaslatnak tartalmaznia kell a jelölt szakmai életútját és egészségügyi teljesítménye ismertetését, azokat az indokokat, amelyek a díj odaítélését megalapozhatják.

**4. §**

A díj adományozásával kapcsolatos adminisztratív feladatokat a jegyző látja el.

**5. §**

A díjat és járulékait az önkormányzat költségvetése tartalmazza.

**6. §**

**Záró rendelkezések**

(1) Ez a rendelet a kihirdetést követő napon lép hatályba.

(2) A rendelet kihirdetéséről a jegyző gondoskodik.

Szentendre, 2014. szeptember 11.

**dr.Dietz Ferenc s.k. dr. Molnár Ildikó s.k.**

 polgármester címzetes főjegyző

**Záradék:**

A rendelet 2019. március 19-én került egységes szerkezetbe foglalásra.

 **dr. Gerendás Gábor**

 jegyző

1. Módosította a 15/2019. (III.18.) önkormányzati rendelet. Hatályos: 2019. március 19-től [↑](#footnote-ref-1)
2. Módosította a 15/2019. (III.18.) önkormányzati rendelet. Hatályos: 2019. március 19-től [↑](#footnote-ref-2)